**Blanca Nieves Fernández Ochoa**, nada en Madrid o 22 de abril de 1963 e finada en Cercedilla en 2019, foi unha deportista española, destacada no esquí alpino. Era irmá do tamén esquiador Francisco Fernández Ochoa (1950-2006).

Foi a primeira muller española en conseguir unha medalla olímpica nuns Xogos Olímpicos de Inverno, concretamente a de bronce no slálom nos Xogos Olímpicos de Albertville 1992.

Traxectoria
-----------

Blanca foi a primeira filla que tivo o matrimonio formado por Dolores Ochoa e Francisco Fernández despois de cinco fillos homes. Naceu en Madrid cando a súa familia vivía no barrio de Carabanchel, pero axiña se trasladou cos seus pais e irmáns ao Porto de Navacerrada, que daquela contaba cunha poboación permanente moi reducida. Alí a súa infancia transcorreu en liberdade e en plena natureza entrando en contacto coa neve que cubría o porto durante case a metade do ano.

Con 11 anos e debido en gran parte ó éxito do seu irmán máis vello Paco (campión olímpico), Blanca trasladouse a un centro de adestramento con internado para deportistas de inverno en Vielha, no Pireneo de Lleida. Posteriormente uníronselle outros dos seus sete irmáns.

O 18 de xullo de 1991, con 28 anos de idade, contraeu matrimonio no Mosteiro do Escorial co italiano Danielle Fioretto, ó que coñecera con só 14 anos de idade cando esquiaba en Suíza. Acabaron divorciándose e contraeu segundo matrimonio con David Fresneda, con quen tivo dous fillos, David e Olivia, aínda que a unión tamén terminou en divorcio.

Participou como concursante en diversos programas de telerrealidade, como *Supervivientes* de Antena 3, *El conquistador del Aconcagua*, *El conquistador del fin del mundo*, ámbolos dous de EITB, e *Splash! Famosos al agua* de Antena 3 Televisión. Dende 2007 comezou a participar na empresa StarDreams, integrada por deportistas como Antonio Maceda, Julio Salinas, Albert Ferrer, Almudena Cid, Estela Giménez, Gervasio Deferr, Martín Fiz, Amaya Valdemoro, Fernando Romay ou Xavi Torres e dedicada principalmente ó asesoramento a directivos e executivos na mellora do rendemento laboral.

O 24 de agosto de 2019 foi vista por última vez, sendo denunciada a súa desaparición días despois, que deu inicio á uns traballos de busca sen precedentes na historia da Comunidade de Madrid. O seu corpo foi atopado preto do pico La Peñota, na contorna de Cercedilla, o 4 de setembro de 2019.

Palmarés
--------

### Xogos Olímpicos

* Albertville 1992:
	+ Medalla de bronce en eslalon.

### Copa do Mundo

* Mellor clasificación final: 4ª en 1988.
* Catro vitorias:

| Data | Lugar | País | Disciplina |
| --- | --- | --- | --- |
| 3 de marzo de 1985 | Vail |  Estados Unidos | Eslalon xigante |
| 26 de novembro de 1987 | Sestriere | Italia Italia | Eslalon |
| 22 de decembro de 1990 | Morzine | Francia Francia | Eslalon |
| 1 de decembro de 1991 | Lech am Arlberg | Austria Austria | Eslalon |

Premios e recoñecementos
------------------------

* Premio Raíña Sofía á mellor deportista española en 1983 e 1988, outorgado polo CSD e entregado nos Premios Nacionais do Deporte.
* Medalla de Ouro da Real Orden del Mérito Deportivo, outorgada polo Consello Superior de Deportes (1994)

Notas
-----

1. ↑  elmundodeportivo.es, ed. (21 de maio de 2007). "Edición del lunes, 21 de mayo de 2007, página 15 - Hemeroteca - elmundodeportivo.es". Consultado o 22 de abril de 2010.
2. ↑  nexotur.com, ed. (2 de abril de 2009). "StarDreams ofrece la experiencia de los deportistas de élite para el mercado de conferencias de valor añadido". Consultado o 22 de abril de 2010.
3. ↑  Telemadrid (2 de setembro de 2019). "La búsqueda de Blanca Fernández Ochoa, el mayor despliegue en la Comunidad de Madrid".
4. ↑  "Encuentran el cadáver de Blanca Fernández Ochoa". *El Mundo*. 2019-09-04. Consultado o 2019-09-04.
5. ↑  csd.gob.es (ed.). "Histórico de premiados nos Premios Nacionais do Deporte". Arquivado dende o orixinal o 08 de outubro de 2015. Consultado o 30 de novembro de 2015.
6. ↑  mundodeportivo.com, ed. (22 de decembro de 1994). "El deporte español premia a todos sus héroes" (PDF). Consultado o 23 de xaneiro de 2017.

|  |  |
| --- | --- |
| Control de autoridades | 
* Wd: Q272494
* DBE: blanca-fernandez-ochoa
* GEC: 0248399
* Munzinger: 01000003502
* FIS: 16892
* Ski-db: blanca\_fernandez\_ochoa\_spa\_wochbl
* Sports Reference: blanca-fernandez-ochoa-1

 |